BAGGRUND

Den økonomiske udvikling og de politiske tiltag i Grækenland overvåges dels inden for rammerne af det europæiske semester for samordning af den økonomiske politik, dels inden for rammerne af den skærpede overvågning, jf. artikel 2 og 3 i forordning (EU) nr. 472/2013 ( ). Med gennemførelsen af skærpet overvågning over for Grækenland ( ) anerkendes det, at Grækenland fortsat skal gennemføre foranstaltninger for at håndtere årsagerne eller de potentielle årsager til de økonomiske og finansielle vanskeligheder, samtidig med at der gennemføres strukturreformer for at understøtte en robust og bæredygtig økonomisk vækst.

Skærpet overvågning sikrer en omfattende ramme for overvågning af den økonomiske udvikling og videreførelsen af de politikker, der er nødvendige for at sikre en holdbar økonomisk genopretning. Den giver mulighed for en regelmæssig vurdering af den seneste økonomiske og finansielle udvikling i Grækenland samt overvågning af betingelserne for statslig finansiering og ajourføringer af gældsholdbarhedsanalysen. Skærpet overvågning danner også rammen for en vurdering af Grækenlands generelle tilsagn til Eurogruppen af 22. juni 2018 om at fortsætte og færdiggøre de reformer, der blev vedtaget inden for rammerne af den europæiske stabilitetsmekanisme, og sikre, at man forfølger målene for de vigtige reformer, som er vedtaget inden for rammerne af programmerne for finansiel bistand. I den forbindelse anvendes skærpet overvågning til at overvåge gennemførelsen inden for de aftalte frister frem til medio 2022 af de specifikke tilsagn om at fuldføre de centrale strukturreformer, der er påbegyndt under programmet, og som vedrører seks nøgleområder, nemlig: i) budgetpolitik samt finans- og strukturpolitik, ii) social velfærd, iii) finansiel stabilitet, iv) arbejds- og produktmarkeder, v) Hellenic Corporation of Assets and Participations og privatiseringer og vi) modernisering af den offentlige forvaltning ( ).

Dette er den tiende rapport om skærpet overvågning for Grækenland. Den udsendes sammen med den dybdegående undersøgelse af makroøkonomiske ubalancer og landespecifikke henstillinger, hvor man vurderer Grækenlands stabilitetsprogram for 2021 som led i det europæiske semester. Rapporten er baseret på resultaterne af en mission, der blev gennemført på afstand den 20.-27. april 2021, og regelmæssig dialog med myndighederne. Missionen blev gennemført af Kommissionen sammen med Den Europæiske Centralbank ( ). Den Internationale Valutafond deltog som led i sin ramme for overvågning efter programgennemførelsen, mens den europæiske stabilitetsmekanisme deltog som led i sit system for tidlig varsling og i overensstemmelse med aftalememorandummet af 27. april 2018 om samarbejdet mellem Europa-Kommissionen og den europæiske stabilitetsmekanisme. I nærværende rapport vurderes gennemførelsen af de tilsagn, som Grækenland har afgivet over for Eurogruppen med hensyn til fuldførelsen af reformer frem til ultimo 2020, og den indeholder oplysninger om tilsagnene med frist medio 2021. Rapporten blev udarbejdet under hensyntagen til de oplysninger, der var til rådighed frem til skæringsdatoen 27. maj 2021.

Denne rapport kunne tjene som grundlag for Eurogruppens afgørelse om frigivelse af det næste sæt politikafhængige gældsrelaterede foranstaltninger til en værdi af 748 mio. EUR. Disse foranstaltninger blev aftalt med Eurogruppen den 22. juni 2018 og omfatter overførsel af indkomstækvivalente beløb fra centralbankernes beholdninger af græske statsobligationer i henhold til programmet vedrørende værdipapirmarkeder og aftalen om finansielle nettoaktiver samt et afkald på forøgelsen af rentemarginalen for visse lån, der ydes via den europæiske finansielle stabilitetsfacilitet. Den fjerde tranche af politikafhængige gældsrelaterede foranstaltninger blev frigivet efter Eurogruppens møde den 30. november 2020, bl.a. på grundlag af vurderingen af gennemførelsen af Grækenlands tilsagn med frist medio 2020, som indgik i den rapport om skærpet overvågning, som Kommissionen vedtog den 18. november 2020 ( ) og under hensyntagen til de usædvanlige omstændigheder som følge af coronavirusudbruddet.

OVERORDNET VURDERING

Rapporten blev udarbejdet på baggrund af de fortsatte pandemi- og inddæmningstiltag, men også forventningerne til en gradvis genåbning af økonomien takket være vaccinationskampagnen. Den græske økonomi faldt med 8,2 % i 2020, hvilket er noget mindre end forventet, men stadig betydeligt mere end i EU som helhed, hovedsagelig på grund af turismesektorens betydning i økonomien. Stigningen i antallet af nye coronavirustilfælde har fået myndighederne til at opretholde de begrænsninger af folks bevægelsesfrihed og inddæmningstiltag, der blev indført i slutningen af 2020 og tidligere i år, samtidig med at de — på det seneste — forsigtigt begyndte at genåbne turismesektoren for udenlandske turister. Regeringen fremlagde yderligere finanspolitiske foranstaltninger for 2021 og 2022 for at sætte skub i den økonomiske genopretning og de private investeringer. Den finanspolitiske kurs forventes derfor fortsat at støtte og afbøde krisens indvirkning på arbejdsmarkedet og den sociale situation. EU støtter foranstaltningerne til beskyttelse af beskæftigelsen, navnlig gennem det nye finansieringsinstrument for midlertidig støtte til mindskelse af risiciene for arbejdsløshed i en nødsituation (SURE) og Den Europæiske Socialfond. Beskæftigelsen ventes nu at stige marginalt i 2021 som følge af en gradvis genoptagelse af nyansættelserne sammen med genåbningen af økonomien. Den forventede iværksættelse af de reformer og investeringer, der præsenteres i genopretnings- og resiliensplanen, ventes at give en yderligere vækstimpuls til og fremdrift i bestræbelserne på at modernisere økonomien samt mindske arbejdsløshed, fattigdom og social udstødelse ( ).

Myndighederne gjorde gode fremskridt med gennemførelsen af reformer på en lang række politikområder, herunder områder, der vil bidrage til at håndtere pandemiens socioøkonomiske virkninger og lette gennemførelsen af nye offentlige investeringer. Det er navnlig værd at nævne følgende:

·Insolvensreformen forventes at træde i kraft som aftalt den 1. juni, efter at rammerne for sanering af virksomheder og virksomheders konkurs er trådt i kraft den 1. marts. Loven indgår i en større reform af insolvensreglerne, og dens ikrafttræden er resultatet af et meget omfattende gennemførelsesarbejde med hensyn til den nærmere specificering og oprettelse af en IT-platform, der er koblet sammen bankernes platforme. Processen med oprettelse af salgs- og tilbageleasingenheden ventes at tage betydeligt længere tid end oprindeligt forventet, men den vil ikke kræve ændringer af de relevante lovbestemmelser og vil ikke påvirke gennemførelsen af de øvrige aspekter af rammen eller den nyligt vedtagne ophævelse af suspensionen af håndhævelsesforanstaltninger. Ordningen kan medføre betydelige finanspolitiske omkostninger, hvis den klassificeres som værende inden for offentlig forvaltning og service, og myndighederne opfordres derfor indtrængende til at gennemføre den på en sådan måde, at denne risiko undgås.

·Myndighederne udvidede Hercules-ordningen for at lette en yderligere nedbringelse af misligholdte lån. Ordningen var hovedårsagen til et betydeligt fald i andelen af misligholdte lån til 30,2 % ved udgangen af 2020 fra over 40 % ved udgangen af 2019 ( ). Forlængelsen af ordningen ventes at give de græske banker mulighed for yderligere at reducere deres misligholdte lån og støtte deres bestræbelser på at nå ned på etcifrede procentuelle andele af misligholdte lån i 2022 i overensstemmelse med de nyligt reviderede strategier for reduktion af misligholdte lån, som er blevet forelagt for tilsynsmyndigheden. Den vellykkede gennemførelse af disse ambitiøse planer afhænger af en række faktorer, såsom omfanget af nye misligholdte lån samt de økonomiske og markedsmæssige forhold.

·En omfattende reform af de menneskelige ressourcer i Den Uafhængige Myndighed for Offentlige Indtægter forventes at træde i kraft den 1. juni. Reformen forventes at hjælpe den uafhængige myndighed med at opfylde det specifikke tilsagn om at sikre et passende personaleniveau fremover.

·Myndighederne færdiggjorde reformen af ordningen for tilskud til lokal offentlig transport, et specifikt tilsagn, og den landsdækkende udrulning af tredje og sidste søjle af den garanterede minimumsindkomst, også et specifikt tilsagn, der gør det muligt at yde social bistand og levere skræddersyede arbejdsformidlingstjenester til modtagere af den garanterede minimumsindkomst fra og med den 1. juni. Reformen af den garanterede minimumsindkomst har haft en synlig indvirkning i form af en nedbringelse af fattigdommen, selv om andelen af personer, der risikerer at havne i fattigdom eller social udstødelse, stadig er blandt de højeste i EU (30 % i 2019). Myndighederne vil i september lovgive om anvendelse af det funktionsbaserede system til vurdering af handicap til at vurdere berettigelsen til ydelser i deres nye forsøgsprogram for personlig bistand til handicappede. Det betyder, at den nye vurderingsordning vil blive anvendt direkte til beslutninger om naturalieydelser fra første kvartal af næste år i stedet for endnu et pilotprojekt for det nødvendige system til funktionsvurdering.

·Myndighederne vedtog en omfattende revision af rammerne for offentlige indkøb, en ny begrebsramme for den interne kontrol i den offentlige forvaltning og lovgivning om etablering af en strategisk projektpipeline. Lovgivningen om oprettelse af en projektforberedelsesfacilitet for store investeringsprojekter ventes at blive vedtaget først i juni måned. Selv om det vil være nødvendigt at fortsætte den fulde gennemførelse af disse foranstaltninger fremover, er disse skridt afgørende for en vellykket start på genopretnings- og resiliensfaciliteten. De reformer og investeringer, der indgår i genopretnings- og resiliensplanen, supplerer reformer, der er underlagt skærpet overvågning, men har en længere tidshorisont og, hvor det er relevant, videreudvikler reformer, der er iværksat under skærpet overvågning.

·Myndighederne nåede målet på 30 % for centraliserede indkøb af sundhedsudgifter, et specifikt tilsagn, samtidig med at de tog skridt til at fremskynde inddrivelsen af skyldige tilbagebetalinger og genoptage arbejdet med reformen af den primære sundhedspleje.

·Kapaciteten i det øverste råd for udvælgelse af civile medarbejdere er blevet styrket, og der er gjort gode fremskridt hen imod et integreret system til forvaltning af menneskelige ressourcer i den offentlige forvaltning. En grænse for ansættelsen af midlertidigt ansatte — et område, der fortsat arbejdes på — vil først blive indført fra 2022, men myndighederne forpligtede sig til at gennemføre en aftalt nedskæring i antallet af midlertidige stillinger i oktober 2021.

Reformerne fortsatte også på andre vigtige områder. Myndighederne gør gode fremskridt med udviklingen af det første niveau i den funktionelle klassifikation af offentlige regnskaber, der skal foreligge i oktober 2021, og udarbejdede en køreplan for gennemførelsen af andet niveau inden april 2022. Den funktionelle klassifikation er et væsentligt element i udformningen af budgetter og politikker. Der blev taget vigtige skridt, herunder ny primær og sekundær lovgivning, til at forenkle kravene til udstedelse af tilladelser til investeringer og reformere inspektionsrammen. På trods af reformernes brede sektormæssige dækning blev områder vedrørende udstedelse af licenser til virksomheder inden for uddannelsesaktiviteter ikke medtaget i denne pakke, men myndighederne vil tage fat på disse senest i september 2021. Udbuddet om ibrugtagning af IT-systemet til udstedelse af licenser og inspektioner, hvor man var stødt på vanskeligheder med gennemførelsen, blev endelig frigivet, og den endelige afgørelse om tildeling af kontrakten er for nylig blevet offentliggjort. Matrikelreformen er på rette spor i overensstemmelse med den reviderede køreplan, og der er gjort gode fremskridt med gennemførelsen af matrikelundersøgelser, oprettelse af matrikelkontorer og udarbejdelse af skovkort. Ratificeringen af 95 % af alle kort vil finde sted i første kvartal af 2022 efter forlængelsen af fristen for indgivelse af indsigelser som følge af pandemien og for at kunne afhjælpe administrative og lovgivningsmæssige problemer. Hellenic Corporation of Assets and Participations er i færd med at udarbejde en ajourført strategisk plan efter udstedelsen af myndighedernes ajourførte ministerielle retningslinjer, som omfatter et nyt fokus på markedsbaseret kapitalforvaltning, og der tages tiltrængte skridt til at styrke selskabets rolle som aktiv aktionær. Der blev gjort gode fremskridt med flere af de igangværende privatiseringstransaktioner, herunder Hellinikon, en række regionale havne, fast ejendom og det underjordiske naturgaslager i det sydlige Kavala. Fremskridtene med de resterende igangværende foranstaltninger vedrørende Egnatia-koncessionen har været begrænsede, og arbejdet er forsinket. Sidst, men ikke mindst vedtog myndighederne relevante foranstaltninger for at efterkomme de resterende anbefalinger fra Sammenslutningen af Stater mod Korruption og fastsatte en tidsplan for opfyldelsen af det specifikke tilsagn, samtidig med at de længe ventede forbedringer af gennemførelsen af proceduren for angivelse af aktiver blev afsluttet.

Myndighederne tager skridt til at afhjælpe de forsinkelser, som pandemien har forårsaget. For det første steg restancerne i modsætning til den oprindelige plan med 96 mio. EUR mellem december 2020 og februar 2021, hovedsagelig på grund af likviditetsmangel i visse enheder. Myndighederne traf foranstaltninger for at rette op på situationen og fremlagde en ajourført afviklingsplan, som bekræfter de tidligere aftalte mål, samtidig med at der tages hensyn til en ny omfattende analyse af faktorer, der ligger uden for regeringens direkte kontrol. Analysen, som blev aftalt med de europæiske institutioner, ventes at underbygge målenes troværdighed og opnåelighed. Sideløbende hermed gør myndighederne fremskridt med gennemførelsen af strukturelle foranstaltninger med henblik på at efterkomme den græske revisionsrets anbefalinger, som hovedsagelig fokuserer på IT-forbedringer, etablering af effektive interne kontrolsystemer, personale og forbedringer af betalingsprocedurerne, og de fleste af dem skal afhjælpes inden midten af 2021. For det andet afsluttede myndighederne revalueringen af ENFIA-ejendomsskatten og indvilligede i at fremrykke selvangivelserne for august 2022 til første kvartal af 2022, da det ikke længere er muligt at gennemføre reformen i 2021. For det tredje blev proceduren for ajourføring af den lovbestemte mindsteløn genoptaget og forventes afsluttet ved udgangen af juli, og den længe ventede reform af arbejdsmarkedsloven er blevet sendt i offentlig høring og ventes forelagt parlamentet i løbet af den første uge af juni, og den vil føre til en betydelig modernisering af arbejdsmarkedslovgivningen og bane vejen for en kodificering af den, hvilket er et specifikt tilsagn. Endelig var der i forbindelse med reformen af retsvæsenet en række glædelige fremskridt med vedtagelsen af kodeksen for retspersonale og den afledte ret for "JustStat", mens arbejdet med andre vigtige love og oprettelsen af særlige afdelinger vil fortsætte. Der er god dynamik med hensyn til digitaliseringen af retsvæsenet, men den meget forsinkede indførelse af obligatorisk elektronisk registrering skrider kun frem ved forvaltningsdomstolene, da gennemførelsen heraf i civil- og strafferetlige domstole hænger sammen med udviklingen af anden fase af sagsforvaltningssystemet, som vil blive sendt i fornyet udbud — med et udvidet anvendelsesområde — i juli 2021. EU-institutionerne tilskyndede myndighederne til at støtte frivillig elektronisk registrering ved civil- og straffedomstole.

Trods de betydelige fremskridt med insolvenslovgivningen fortsatte de pandemirelaterede afbrydelser af retssager med at påvirke gennemførelsen af andre reformer i den finansielle sektor i første kvartal af 2021, men processen er gradvist ved at blive genoptaget. Dette gælder især behandlingen af efterslæbet af tidligere sager om insolvente husstande. Selv om der er ved at blive gennemført en specifik køreplan for fremskyndelse af behandlingen, vil den fuldstændige afvikling sandsynligvis blive forsinket ud over målet ved udgangen af 2021. Den horisontale suspension af fuldbyrdelsesprocedurer, herunder auktioner, som havde været gældende siden november 2020 og blev vurderet til at have en potentiel negativ indvirkning på nedbringelsen af misligholdte lån, blev ophævet i begyndelsen af april 2021, hvilket gav mulighed for en gradvis genoptagelse af alle fuldbyrdelsesskridt. De fleste auktioner vil blive udskudt til efter sommer, hvilket begrænser det samlede antal auktioner, der vil blive gennemført i 2021, til niveauer, der er lavere end før pandemien. Myndighederne er også ved at forberede yderligere skridt for at lette overholdelsen af de foranstaltninger, der blev vedtaget i december 2020 for at forbedre gennemførelsen af auktioner, og bekræftede, at den reviderede civile retsplejelov, som bl.a. vil fuldføre auktionsreformen, vil blive vedtaget i juli 2021 og træde i kraft inden begyndelsen af det næste retsår efter sommeren. Pandemien har fortsat hæmmet fremskridtene med afviklingen af de såkaldte statsgarantier, men de foranstaltninger, der allerede er truffet, forventes at gøre det muligt at øge tempoet i årets andet kvartal.

Overordnet set konkluderes det i denne rapport, at Grækenland har truffet de nødvendige foranstaltninger for at opfylde sine behørige specifikke tilsagn på trods af de udfordrende omstændigheder, som pandemien har forårsaget. Myndighederne har gennemført en række grundlæggende reformer, herunder på de områder, der vil være afgørende for at håndtere de langsigtede konsekvenser af den nuværende økonomiske krise og styrke den offentlige forvaltnings kapacitet til at gennemføre genopretnings- og resiliensplanen med succes. EU-institutionerne ser med tilfredshed på det tætte og konstruktive samarbejde på alle områder og tilskynder myndighederne til at fastholde dynamikken og om nødvendigt styrke indsatsen for at indhente de forsinkelser, der til dels er forårsaget af pandemien, navnlig hvad angår reformerne af den finansielle sektor.